b'\n_START_ARTICLE_\nBasil Hume\n_START_SECTION_\nBiografia\n_START_PARAGRAPH_\nBasil Hume va n\xc3\xa9ixer George Haliburton Hume a Newcastle upon Tyne el 1923, fill de Sir William Errington Hume i Marie Elizabeth (nascuda Tisseyre) Hume. El seu pare era protestant i un metge card\xc3\xadac escoc\xc3\xa8s, i la seva mare era la filla cat\xc3\xb2lica d\'un oficial de l\'ex\xc3\xa8rcit franc\xc3\xa8s. Va tenir 3 germanes i un germ\xc3\xa0._NEWLINE_Hume va estudiar a l\'escola independent Ampleforth College entre els 13 i els 18 anys. En acabar els seus estudis, consider\xc3\xa0 ingressar als dominics, per\xc3\xb2 acab\xc3\xa0 ingressant com a novici del monestir benedict\xc3\xad de l\'abadia d\'Ampleforth a North Yorkshire el 1941, amb 18 anys. Reb\xc3\xa9 l\'h\xc3\xa0bit i el nom mon\xc3\xa0stic de Basil. Va fer la seva professi\xc3\xb3 solemne el 1945._NEWLINE_Despr\xc3\xa9s d\'estudiar a Ampleforth, Hume va anar a estudiar a St Benet\'s Hall, Oxford, una instituci\xc3\xb3 benedictina, on es gradu\xc3\xa0 amb un batxiller en hist\xc3\xb2ria moderna. Com que en aquella \xc3\xa8poca era impossible estudiar teologia a Oxford, va anar a la universitat de Friburg per completar els seus estudis teol\xc3\xb2gics, llicenciant-se en teologia._NEWLINE_Hume va ser ordenat prevere el 23 de juliol de 1950. Despr\xc3\xa9s torn\xc3\xa0 a Ampleforth per ensenyar educaci\xc3\xb3 religiosa, hist\xc3\xb2ria, franc\xc3\xa8s i alemany. Serv\xc3\xad com a cap del Departament de Lleng\xc3\xbces Modernes de l\'escola abans d\'esdevenir abat d\'Ampleforth el 1963._NEWLINE_Hume durant tota la seva vida va ser un afeccionat del f\xc3\xbating, de l\'esquaix i del Newcastle United F.C.. Hi ha l\'an\xc3\xa8cdota que es trob\xc3\xa0 amb "Wor" Jackie Milburn, la llegenda del Newcastle United.  Tots dos homes sense pretensions, tenien por l\'un de l\'altre. Despr\xc3\xa9s de xerrar una estona, la conversa avan\xc3\xa7\xc3\xa0 i un dels dos sugger\xc3\xad que un aut\xc3\xb2graf seria una bona idea. L\'altre accept\xc3\xa0. Ambd\xc3\xb3s van fer-se enrere i van esperar ser el receptor de l\'aut\xc3\xb2graf, sense adonar-se que l\'altre tamb\xc3\xa9 volia l\'aut\xc3\xb2graf a canvi.\n_START_SECTION_\nArquebisbe\n_START_PARAGRAPH_\nEl 9 de febrer de 1976, el Papa Pau VI nomen\xc3\xa0 Hume arquebisbe de Westminster, el prelat de m\xc3\xa9s alt rang de l\'Esgl\xc3\xa9sia cat\xc3\xb2lica a Anglaterra i Gal\xc2\xb7les. No se\'l considerava una tria \xc3\xb2bvia pel c\xc3\xa0rrec d\'arquebisbe, car li mancava experi\xc3\xa8ncia en la direcci\xc3\xb3 d\'una di\xc3\xb2cesi i, a m\xc3\xa9s, era el primer monjo que ocupava el c\xc3\xa0rrec des de la restauraci\xc3\xb3 de la jerarquia eclesi\xc3\xa0stica anglesa el 1850, de manera que va ser vist com un intr\xc3\xbas. Va rebre la not\xc3\xadcia durant el sopar, i segons va dir m\xc3\xa9s tard, \xc2\xabHaig de confessar-ho, no vaig gaudir de la resta de l\'apat.\xc2\xbb_NEWLINE_Hume va rebre la seva consagraci\xc3\xb3 episcopal el 25 de mar\xc3\xa7 seg\xc3\xbcent (festivitat de l\'Anunciaci\xc3\xb3) de l\'Arquebisbe Bruno Heim, amb els bisbes Basil Butler OSB i John McClean servint com a co-consagradors, a la catedral de Westminster.\n_START_SECTION_\nCardenal\n_START_PARAGRAPH_\nHume va ser creat cardenal prevere de San Silvestro in Capite per Pau VI durant el consistori del 24 de maig de 1976. Va ser un dels cardenals electors dels conclaves d\'agost i d\'octubre de 1978. Va ser considerat l\'angl\xc3\xa8s m\xc3\xa9s "papable" des del cardenal Pole el 1548-1550._NEWLINE_Durant l\'\xc3\xa8poca en qu\xc3\xa8 Hume ocup\xc3\xa0 el c\xc3\xa0rrec el catolicisme era m\xc3\xa9s acceptat a la societat brit\xc3\xa0nica que mai no havia estat en 400 anys, culminant en la primera visita de la Reina Elisabet II a la catedral de Westminster el 1995. Hume pr\xc3\xa8viament havia llegit l\'Ep\xc3\xadstola durant la instal\xc2\xb7laci\xc3\xb3 de Robert Runcie com a Arquebisbe de Canterbury el 1980. Tamb\xc3\xa9 va ser durant el seu pontificat a Westminster que va tenir lloc la hist\xc3\xb2rica visita de Joan Pau II a Anglaterra el 1982._NEWLINE_El 1998, Hume deman\xc3\xa0 perm\xc3\xads a Joan Pau II per retirar-se, expressant el seu desig de tornar a Ampleforth i dedicar els seus darrers anys a la pau i la solitud, a la pesca amb mosca i a seguir el seu estimat Newcastle United Football Club. La petici\xc3\xb3 va ser denegada._NEWLINE_A l\'abril de 1999 Hume va ser diagnosticat amb un c\xc3\xa0ncer abdominal inoperable. El 2 de juny d\'aquell any, la Reina Elisabet li atorg\xc3\xa0 l\'Orde del M\xc3\xa8rit. Va morir dues setmanes m\xc3\xa9s tard, a Westminster, a l\'edat de 76 anys. Despr\xc3\xa9s d\'un servei funerari em\xc3\xa8s en viu per la televisi\xc3\xb3 nacional, va ser enterrat a la catedral de Westminster. Joan Pau II, en el seu missatge de condol a l\'Esgl\xc3\xa9sia d\'Anglaterra i Gal\xc2\xb7les, llo\xc3\xa0 a Hume com un \xc2\xabpastor d\'un gran car\xc3\xa0cter espiritual i moral\xc2\xbb._NEWLINE_Hume va ser el darrer Arquebisbe de Westminster que va fer servir un Gentiluomo. El Gentiluomo era una mena d\'escorta cerimonial que acompanyava els arquebisbes en les ocasions formals. Com que el rol havia esdevingut arcaic, no se\'n nomen\xc3\xa0 cap despr\xc3\xa9s de la mort del gentiluomo de Hume, Anthony Barlett, OBE, el 2001.\n_START_SECTION_\nOpinions\n_START_PARAGRAPH_\nFins i tot quan esdevingu\xc3\xa9 arquebisbe, Hume mai no deix\xc3\xa0 de veure\'s a si mateix com un monjo benedict\xc3\xad i d\'interpretar els seus deures a la llum d\'un abat benedict\xc3\xad: \xc2\xabHem d\'odiar les faltes per\xc3\xb2 estimar els germans\xc2\xbb (Regla de Sant Benet, cap\xc3\xadtol 64:11)._NEWLINE_Hume va ser vist com a moderat en les seves posicions teol\xc3\xb2giques, intentant complaure tant liberals com conservadors. Si b\xc3\xa9 condemnava les accions homosexuals, acceptava la validesa de l\'amor entre homosexuals. S\'opos\xc3\xa0 que les dones poguessin ser sacerdots, per\xc3\xb2 descrivia la majoria dels detractors de Humanae Vitae com "bons, conscients i fidels"". Malgrat aquest comentari, Hume lloava Humanae Vitae i es lamentava que el govern brit\xc3\xa0nic nom\xc3\xa9s confi\xc3\xa9s a fer servir preservatius en la lluita contra la SIDA.\n_START_SECTION_\nControv\xc3\xa8rsies\n_START_PARAGRAPH_\nHume va ser acusat de silenciar un suposat esc\xc3\xa0ndol d\'ab\xc3\xbas sexual al Ampleforth College en no avisar la policia quan reb\xc3\xa9 una queixa d\'uns pares el 1975 sobre el pare Piers Grant-Ferris, fill d\'un par de Gilling Castle, antic estudiant d\'Ampleforth. El 2005, Grant-Ferris va admetre 20 incidents d\'abusos a nens. Aix\xc3\xb2 no va ser un incident a\xc3\xafllat i involucr\xc3\xa0 d\'altres monjos i membres laics. El Yorkshire Post inform\xc3\xa0 el 2005 que \xc2\xabels estudiants a la principal escola cat\xc3\xb2lica han patit d\xc3\xa8cades d\'abusos d\'almenys sis ped\xc3\xb2fils despr\xc3\xa9s de la decisi\xc3\xb3 de l\'antic Abat Basil Hume de no cridar la policia en iniciar-se l\'esc\xc3\xa0ndol.\xc2\xbb'